Elm, texnologiya, həyat
Sənayedə katalizatorların rolu olduqca böyükdür. Katalizatorlar kimyəvi reaksiyaları sürətləndirməklə yanaşı, reaksiyanın getməsinə sərf olunan enerjinin miqdarını da azaldır. Bu da iqtisadi səmərəliliyin artmasına səbəb olur. Bundan başqa, katalizatorlar baş verən əlavə reaksiyaların qarşısını almaqla seçiciliyi artırır. Bu da yeni maddələr sintez etməyə imkan yaradır. Katalizatorlar vasitəsilə nəinki yeni maddələr sintez edilir, həmçinin reaksiyalarda əmələ gələn zərərli maddələr zərərsizləşdirilir və nəticədə ətraf mühitə zərərli maddələrin atılması azalır. Sənayedə katalizator kimi, əsasən, bəzi metallar və onların oksidlərindən istifadə olunur
Katalitik konvertorlar
Müasir avtomobillərdə katalitik konvertor səsboğucunun yuxarı hissəsində, yəni mühərrikə yaxın yerləşir və mühərrikdə yanacağın yanması zamanı əmələ gələn zərərli qazları zərərsizləşdirir. Katalitik konvertorlarda istifadə olunan katalizatorlar qiymətli metallardan (platin, palladium, rodium və s.) hazırlandığı üçün konvertorda hər hansı bir nasazlıq yarandıqda onu dəyişdirmək baha başa gəlir.
Ammonyak sənayedə azot və hidrogen molekullarının 1 : 3 nisbətində dəmir katalizatoru iştirakında reaksiyası nəticəsində alınır. Ammonyakdan gübrə kimi və ammonyak əsaslı gübrələrin istehsalında, həmçinin partlayıcı maddələrin, kimyəvi birləşmələrin, plastiklərin və boyaların istehsalında istifadə olunur. Ammonyakın istehsalında istifadə edilən dəmir katalizatoru minlərlə təcrübələr aparıldıqdan sonra seçilmiş ən effektiv katalizatorladan biridir.