II hissə
Xlorid, sulfat və nitrat turşuları qüvvətli turşulardır və onların molekulları məhlulda ionlara tam ayrılır. Bu turşuların suda məhlulunda daha çox sayda ion olduğuna görə məhlul elektrik cərəyanını yaxşı keçirir. Bu halda lampa parlaq yanır.
Sirkə turşusu zəif turşu olduğundan onun dissosiasiyası tam getmir. Bu halda dissosiasiya tənliyində sağ və sol tərəflər arasında → əvəzinə ↔ işarəsi yazılır.

CH3 COOH ↔ H+ + CH3COO⁻

Sirkə turşusunun məhlulunda ionların sayı az olduğu üçün məhlul elektriki az keçirir və elektrik keçiriciliyinin qurğu ilə yoxlanması zamanı dövrəyə birləşdirilmiş lampa zəif yanır.
Öyrəndiklərinizi tətbiq edin
1. Eyni sayda sulfat və nitrat turşusu molekullarının tam dissosiasiyasından alınan ümumi ionların say nisbəti necə olar? Cavabınızı əsaslandırın.
2. Şagirdlər X, Y və Z maddələrini ayrı-ayrı qablarda distillə olunmuş suda həll etdilər. Bu məhlulların elektrik keçiriciliyini yoxladıqda nəticə şəkildəki kimi oldu. Bu təcrübədən hansı nəticələr çıxır?
Öyrəndiklərinizi yoxlayın
1. Nitrat, karbonat və sirkə turşularının turşu qalıqlarını, həmçinin onlara uyğun anionların yükünü müəyyən edin.
2. HClO2 və H2SO4 turşularının molekul quruluşlarını təsvir edin və onların əsaslığını quruluşları ilə əlaqələndirin.
3. Elektrolitik dissosiasiya nədir? Bir nümunə üzərində elektrolitik dissosiasiya hadisəsini izah edin.
4. Nitrat turşusu məhlulu elektrik cərəyanını keçirirmi? Cavabınızı əsaslandırın.