II hissə
Alüminium elektron verir və oksidləşir, oksigen isə elektron alır və reduksiya olunur. Bu reaksiyada alüminium reduksiyaedici, oksigen isə oksidləşdirici olur.
Oksidləşmə-reduksiya reaksiyalarında elektron verilməsi oksidləşmə, alınması isə reduksiya, elektron alan maddə oksidləşdirici, elektron verən maddə isə reduksiyaedici adlanır.
Oksidləşmə-reduksiya reaksiyalarında oksidləşdirici və reduksiyaedici maddələr, oksidləşmə və reduksiya prosesləri, oksidləşmə və reduksiya məhsulları necə müəyyən olunur?
Ammonyakın yanma reaksiyasının tənliyinə əsasən oksidləşdirici və reduksiyaedici maddələr, oksidləşmə və reduksiya prosesləri, oksidləşmə və reduksiya məhsulları müəyyən olunmuşdur. Aşağıdakı reaksiyalar üçün dəftərinizdə uyğun sxem tərtib edin.
a. Ca + O2 → 2CaO
b. CuO + C → Cu + CO
c. Zn + 2HCl → ZnCl2 + H2
d. MnO2 + 4HCl → MnCl2 + Cl2 + 2H2O

#### Müzakirə edin:
1. Hansı reaksiyada oksigen atomunun sayının artmasına görə oksidləşmə prosesini müəyyən etmək olar?
2. Hansı reaksiyada oksigen atomunun sayının azalmasına görə reduksiya prosesini müəyyən etmək olar?
3. Nə üçün oksigen atomunun sayının artması və ya azalması ilə, həmçinin elektron alış-verişinə əsasən müəyyən edilən oksidləşmə və reduksiya prosesləri üst-üstə düşür?