II hissə
Addım 3. Sınaq şüşəsinə bir qədər alüminium hidroksid tökün və onun üzərinə xlorid turşusu əlavə edin. Süzmə üsulunu tətbiq etməklə məhlulu süzgəc kağızından keçirin. Filtratı çini kasaya tökün və buxarlandırma üsulunu tətbiq etməklə həll olmuş maddəni sudan ayırın.

#### Müzakirə edin:
1. Təcrübələrdə nə müşahidə etdiniz? Bu zaman duzun alınması necə baş verdi?
2. Nə üçün natrium hidroksidlə xlorid turşusunun reaksiyası zamanı həmin əlamət müşahidə olunmur?
3. Baş verən reaksiyaların tənliklərini necə təklif edərdiniz?
4. Belə reaksiyalara daha hansıları nümunə göstərə bilərsiniz?

Turşu və əsasların məhlullarını qarışdırdıqda baş verən reaksiyada alınan duz suda həll olmayan duz olduqda məhluldan onun çöküntüsünün çökməsi müşahidə olunur.
Ba(OH)2 + H2SO4 → BaSO4↓ + 2H2O
Ca(OH)2 + H2CO3 → CaCO3↓ + 2H2O
Alınan çöküntünü süzmə üsulu ilə ayırmaq olar.
Reaksiyada istifadə olunan əsas suda həll olmayan olduqda və onu turşu məhluluna əlavə etdikdə o, tədricən reaksiyaya daxil olaraq həll olur. Belə hallarda bəzən məhlulun rənginin dəyişməsi müşahidə olunur.
Al(OH)3 + 3HCl → AlCl3 + 3H2O
Cu(OH)2 + 2HNO3 → Cu(NO3)2 + 2H2O
2Fe(OH)3 + 3H2SO4 → Fe2(SO4)3 + 6H2O
Suda həll olmuş duzu ayırmaq üçün alınan qarışıq əvvəlcə süzgəc kağızından keçirilir. Reaksiyadan artıq qalan əsas süzgəc kağızında qalır, alınmış duz isə suda həll olduğundan filtrat şəklində süzgəc kağızından keçir. Sonra məhluldakı duzu buxarlandırma üsulu ilə sudan ayırmaq olur.