II hissə
Qələvilər qüvvətli əsaslardır və onların kristal qəfəsi məhlulda, əsasən, ionlara tam ayrılır. Bu əsasların suda məhlulunda daha çox sayda ion olduğuna görə məhlul elektrik cərəyanını yaxşı keçirir. Bu halda lampa parlaq yanır.
Öyrəndiklərinizi tətbiq edin
1. Alüminium və hidroksid ionlarından əmələ gələn əsasın formulunu müəyyən edib adlandırın.
2. Kalsium hidroksid və natrium hidroksid tam dissosiasiya etdikdə onların hər birinin suda məhlulunda kation və anionların say nisbəti necə olar? Suda həll edilən kalsium hidroksidin yarısı bir, digər yarısı iki mərhələdə dissosiasiya etsəydi, məhlulda kation və anionların say nisbəti necə olardı? Cavabınızı əsaslandırın.
Öyrəndiklərinizi yoxlayın
1. Hansı maddələrə əsaslar deyilir? Əsaslara hansı nümunələri göstərə bilərsiniz?
2. Ba(OH)2, Cu(OH)2, KOH və Fe(OH)3 əsaslarını adlandırın. Maqnezium hidroksid, alüminium hidroksid və litium hidroksidin formullarını tərtib edin.
3. Nə üçün Fe(OH)2-dən fərqli olaraq Ca(OH)2 adlandırıldıqda kationun yükü qeyd olunmur?
4. Kalium hidroksidin suda məhlulu elektrik cərəyanını keçirirmi? Cavabınızı əsaslandırın.
5. Litium hidroksid və barium hidroksidin dissosiasiya tənliklərini tərtib edin.