II hissə

Birləşmələrin tərkibində dəmir Fe2+ və ya Fe3+ionları şəklində olur. Bu səbəbdən dəmirə uyğun iki əsas vardır.

Bu əsasları adlandırarkən bir-birindən fərqləndirmək üçün metalın adından sonra rum rəqəmləri ilə ionun yükü göstərilir.

Fe(OH)2 – dəmir(II) hidroksid

Fe(OH)3 – dəmir(III) hidroksid

Birləşmələrin tərkibində mis Cu+ və Cu2+ ionları şəklində olur. Bu səbəbdən mis də iki hidroksid əmələ gətirir.

CuOH – mis(I) hidroksid
Cu(OH)2 – mis(II) hidroksid

Birləşmələrin tərkibində sink yalnız Zn2+ ionu şəklində olur. Bu səbəbdən onun əmələ gətirdiyi əsası adlandırarkən ionun yükü qeyd olunmur.

Zn(OH)2 – sink hidroksid

Əsaslar adi şəraitdə bərk halda olur və ion kristal qəfəsi əmələ gətirir. Kristal qəfəsinin düyünlərində metal kationu və OH⁻ ionu yerləşir. Əsaslardan IA qrup metallarının (Li, Na, K, Rb, Cs) və IIA qrup metallarından Ca, Sr, Ba-un əmələ gətirdiyi əsaslar suda həll olur və onlar qələvilər adlanır.

Əsaslar necə dissosiasiya edir?
Ləvazimat: məhlulların elektrik keçiriciliyini yoxlamaq üçün qurğu, şüşə çubuq, distillə suyu, natrium hidroksid, kalsium hidroksid, alüminium hidroksid, ammonium hidroksid məhlulu, qırmızı lakmus kağızı.
Təlimat:
Addım 1. Kimyəvi stəkana suyu tökün, üzərinə müəyyən miqdarda natrium hidroksid əlavə edib şüşə çubuqla qarışdırın. Qırmızı lakmus kağızı ilə mühiti müəyyən edin. Sonra qarışığın elektrik keçiriciliyini yoxlayın.
Addım 2. Kimyəvi stəkana distillə edilmiş su tökün, üzərinə müəyyən miqdarda kalsium hidroksid əlavə edib şüşə çubuqla qarışdırın. Qırmızı lakmus kağızı ilə mühiti müəyyən edin. Sonra qarışığın elektrik keçiriciliyini yoxlayın.
Addım 3. Kimyəvi stəkana distillə suyu tökün, üzərinə müəyyən miqdarda alüminium hidroksid əlavə edib şüşə çubuqla qarışdırın. Qırmızı lakmus kağızı ilə mühiti müəyyən edin. Sonra qarışığın elektrik keçiriciliyini yoxlayın.
Addım 4. Kimyəvi stəkana ammonium hidroksid məhlulu tökün və qırmızı lakmus kağızı ilə mühiti müəyyən edin. Sonra qarışığın elektrik keçiriciliyini yoxlayın.