II hissə

#### Müzakirə edin:
1. Nə müşahidə etdiniz?
2. Temperaturun artırılması reaksiya sürətinə necə təsir etdi?
3. 60°C-də reaksiya sürətinin 20°C-də olan sürətə nisbəti neçə oldu?

Temperatur artdıqda reaksiyanın sürəti də artır. Bunun səbəbini maqneziumun xlorid turşusu ilə reaksiyasının nümunəsində izah edək. Temperaturun artırılması turşu zərrəciklərinin daha sürətlə hərəkət etməsinə səbəb olur və onlar maqnezium zərrəcikləri ilə daha tez-tez toqquşur. Toqquşmaların sayı artdıqca daha çox kimyəvi çevrilmə baş verdiyindən reaksiyanın sürəti də artır.
Lakin hər toqquşma zamanı reaksiya baş vermir.
Reaksiyanın baş verməsi üçün toqquşmada iştirak edən zərrəciklər bu kimyəvi çevrilməyə səbəb olan enerjiyə malik olmalıdır. Əgər bu şərt ödənilirsə, reaksiyaya daxil olan maddələrdə bəzi rabitələr qırılır və yeni rabitələr əmələ gəlir. Temperatur artdıqda zərrəciklərin enerjisi də artır. Ona görə də belə zərrəciklərin toqquşması zamanı lazımi enerji əldə olunur və kimyəvi çevrilmələrin sayı artır.