Kimyəvi reaksiyaların sürəti və ona təsir edən amillər
4

#### Müzakirə edin:
1. Nə müşahidə etdiniz? Nə üçün reaksiyaların sürətlərini müqayisə etmək üçün kütlə dəyişməsindən istifadə etdiniz?
2. 1 dəqiqə ərzində hansı təcrübədə daha çox kütlə dəyişməsi baş verdi?
3. Hansı reaksiya daha sürətlə baş verdi? Nə üçün?
4. Reaksiyaların sürətləri nisbətini təqribi olaraq hesablayın.

Bilirsiniz ki, reaksiyanın baş verməsi üçün reaksiyaya daxil olan maddələr bir-birinə toxunmalıdır. Məsələn, maqnezium (Mg) və xlorid turşusu (HCl) arasında reaksiya o vaxt baş verə bilər ki, maqneziumun zərrəcikləri xlorid turşusu zərrəcikləri ilə təmas etsin. Məhlulda olan turşu zərrəcikləri daima hərəkət edir və bu hərəkət zamanı onlar maqnezium zərrəcikləri ilə toqquşur.
Duru məhlulda xlorid turşusu ilə maqnezium zərrəciklərinin toqquşma ehtimalı az olur. Məhlulun qatılığı artdıqda turşu zərrəciklərinin sayı çoxaldığından onların maqneziumla toqquşma ehtimalı da artır və reaksiya daha sürətlə baş verir.
Məsələn, B qabında turşu zərrəciklərinin sayı A qabına nisbətən çox olduğu üçün onlar maqnezium zərrəcikləri ilə daha çox toqquşacaq və reaksiya daha sürətlə baş verəcək.