Nitrat turşusunu ammonyakın platin və rodium katalizatoru iştirakında oksigenlə reaksiyasından əmələ gələn NO qazından əldə edirlər. Sənayedə nitrat turşusundan plastik materialların, boyaq maddələrinin, gübrələrin, ammonium nitratın, TNT kimi partlayıcı maddələrin alınmasında, maye yanacaqla işləyən raketlərdə isə oksidləşdirici kimi istifadə olunur.
Sənayedə marqarini bitki mənşəli maye yağları nikel katalizatoru iştirakında hidrogenləşdirməklə əldə edirlər. Nikel katalizatoru hidrogenləşmə və dehidrogenləşmə proseslərində geniş istifadə olunur. Platin və palladium katalizatorlarından da bu məqsədlə istifadə edilir. Nikel katalizatorunun üstünlüyü onun daha ucuz başa gəlməsi və temperatura qarşı daha davamlı olmasıdır.

Sulfat turşusu sənayedə çox geniş istifadə edilir. Ondan gübrə hazırlanmasında, neft sənayesində, dərman maddələrinin alınmasında, akkumulyatorlarda, kağız sənayesində və polad istehsalında geniş istifadə olunur. Sulfat turşusu sənayedə üç mərhələdə alınır.
Bu mərhələlərdən biri kontakt aparatında V2O5 katalizatoru iştirakında SO2-dən SO3-ün alınmasıdır.