II hissə
6.1 Turşular
7-ci sinif “Kimya”
dərsliyindən bəzi turşuların
formulunu və adını, onların
təbiətdə necə tapılmasını,
xassələrini və istifadə
sahələrini bilirsiniz.

- Hansı turşuları tanıyırsınız?
- Təbiətdə tapılan turşulara hansı nümunələri göstərə bilərsiniz?
- Turşulardan harada və hansı məqsədlər üçün istifadə olunur?
- Onları suda həll etdikdə əmələ gələn mühit haqqında nə deyə bilərsiniz?
- Bu mühit hansı ion hesabına yaranır və bu ion məhlulda necə əmələ gəlir?

Açar
sözlər
turşu, turşu qalığı,
turşunun əsaslığı, turş
mühit, elektrolitik
dissosiasiya, dissosiasiya
tənliyi, elektrolit, qeyri-
elektrolit
Turşuların tərkibi və quruluşu
7-ci sinif “Kimya” dərsliyindən bəzi turşuları tanıyırsınız.
H2SO4 – sulfat turşusu
HCl – xlorid turşusu
HNO3 – nitrat turşusu
H2S – sulfid turşusu
H3PO4 – ortofosfat turşusu
CH3COOH – sirkə (asetat) turşusu
H2CO3 – karbonat turşusu
Tərkiblərindən göründüyü kimi, turşular hidrogendən və onunla birləşən atom, yaxud atom qruplarından təşkil olunur. Bu atom və ya atom qrupları turşu qalığı adlanır. Turşu qalıqları turşulara uyğun olaraq adlandırılır.
Hidrogen atomundan və turşu qalığından təşkil olunmuş maddələrə turşular deyilir.
Turşular adi şəraitdə, əsasən, maye halda (sulfat turşusu, nitrat turşusu, xlorid turşusu və s.), bəzi turşular isə bərk halda (ortofosfat turşusu və s.) olur. Turşular molekulyar quruluşlu maddələrdir.